text: Eksplosion i dæk var årsagen til kontrolleret F16-styrt
  01 juni 2016 kl. 08.16
  Et sprængt venstre dæk gjorde det umuligt for en F16-pilot at lande, så han måtte skyde sig ud med katapultsædet.
  Forsvarskommandoen har netop udgivet deres havarirapport. Den konkluderer, at det var et sprængt dæk, der i oktober 2015 førte til, at et F-16 fly havarerede ved Rømø.
  Det havarerede fly var et af tre fly, der skulle på træningsmission den 27. oktober.
  Under takeoff eksploderede venstre dæk. Det forårsagede så store følgeskader, at det ikke kunne lade sig gøre at lande flyet sikkert igen.
  Piloten blev derfor nødt til at skyde sig ud ved hjælp af katapultsædet, hvorefter flyet styrtede i havet.
  - Det har ikke været muligt helt nøjagtigt at finde ud af, hvornår skaden på dækket er opstået. Det betyder dog ikke, at vi ikke bliver klogere af hændelsen. Vi er nu fremkommet med et antal anbefalinger, som Forsvaret nu kan arbejde videre med, siger formanden for Flyvehavarikommissionen, generalmajor Stig Østergaard Nielsen i en pressemeddelelse på Forsvarets website.
  Det er nu op til Flyverstaben og Forsvarets Materiel- og Indkøbsstyrelse at se på, hvordan anbefalingerne kan implementeres i praksis, så man kan undgå en lignende hændelse i fremtiden.
  - Flyvesikkerhed er helt centralt for Flyvevåbnet, og dette er naturligvis ikke en situation, som vi ønsker at se igen, siger vicechef for Flyverstaben, oberst Karsten Fledelius Jensen, i pressemeddelelsen.
  Se  den afklassificerede del af havarirapporten her.
  